Un tribunal din Sankt Petersburg l-a condamnat la 14 ani de închisoare cu executare, într-o colonie de maximă securitate, pentru înaltă trădare, pe omul de știință Anatoli Maslov (77 de ani), scrie publicația Sever Realii, conform Rador Radio România.
Audierile din acest dosar au avut loc cu ușile închise din cauza clasificării 'Top Secret'. Parchetul a cerut o pedeapsă de 17 ani de închisoare cu executare pentru omul de știință. Maslov nu şi-a recunoscut vinovăția.
Cercetător-șef la Institutul de Mecanică Teoretică și Aplicată al Filialei Siberia a Academiei Ruse de Științe, Anatoli Maslov este arestat din iunie 2022. Principalul său domeniu de activitate a fost aerodinamica. Potrivit Kommersant, un alt om de știință, Aleksandr Kuranov, în vârstă de 76 de ani, condamnat la rândul său în aprilie, a depus mărturie împotriva lui Maslov.
Din 2018, cel puțin 12 oameni de știință asociați cu cercetarea hipersonică au fost arestați în Rusia pentru trădare. Câțiva dintre ei au murit deja.